ענבר הימן

ממוזער|סרטון של הימן עושה גרפיטי
ממוזער|הימן מציירת על קיר בקרית אתא

ענבר הימן (15 בינואר 1996 – 7 באוקטובר 2023) הייתה אומנית רב-תחומית ישראלית שנרצחה וגופתה נחטפה במהלך הטבח בפסטיבל נובה לרצועת עזה. גופתה הוחזרה לישראל במסגרת הסכם חמאס–ישראל ב-15 באוקטובר 2025.

הימן הייתה מוכרת בכינויים Pink ו-Raven כאומנית גרפיטי, וציוריה הוצגו בתערוכות בישראל ומחוצה לה. לאחר חטיפתה של הימן, הסלוגן Free Pink נעשה הסמל המרכזי למאבק הציבורי לשחרורה, והופיע על קירות, חולצות ודגלים ברחבי ישראל ושאר העולם.

ביוגרפיה
הימן נולדה ליפעת וחיים הימן וגדלה בפתח תקווה. לה אח צעיר. למדה בתיכון אחד העם בפתח תקווה.

בנערותה הייתה הימן חניכה ומדריכה בבית היוצרים בפתח תקווה, בתנועת תרבות. במסגרת חברותה בגרעין בתנועת תרבות, יצאה לשנת שירות בירושלים, בה הדריכה בני ובנות נוער יוצרים בבית הספר "קשת" וברחבי העיר.

שירתה בצה"ל כלוחמת ומפקדת בגדוד קרקל.

הימן למדה אומנות חזותית בבית הספר לעיצוב של אוניברסיטת חיפה – ויצו, והייתה בשנה הרביעית והאחרונה ללימודיה.

עם הידיעה על חטיפתה, נועם אלון, בן-זוגה אותו הכירה בעת לימודיה באוניברסיטת חיפה, הצטרף למאבק להחזרתה.

החטיפה והשבי

בבוקר 7 באוקטובר 2023 השתתפה הימן בפסטיבל נובה, שהתקיים ליד קיבוץ רעים. היא הגיעה לפסטיבל על מנת לשמש כמטפלת רגשית ולעזור לאנשים שעלולים היו לחוות מצוקה במהלך המסיבה. בשעה 6:29 בבוקר פתח חמאס במתקפת פתע שכללה טבח, אונס וחטיפות של משתתפי הפסטיבל. הימן הסתתרה מתחת לבמת המסיבה. כאשר נודע לה כי יש מחבלים ליד הבמה, החלה לחפש מחסה במשך כשלוש שעות. לבסוף, כאשר הגיעה למטעים של קיבוץ בארי, נתפסה ונחטפה על ידי מחבלי החמאס.

ב-16 בדצמבר 2023, כ-71 ימים לאחר החטיפה, הותר לפרסום שהימן נרצחה וגופתה מוחזקת על ידי החמאס.

באפריל 2025 פרסם דובר צה"ל כי המחבל ג'לאל אל-קוראן, שלקח חלק ברצח של הימן (ונוסף על כך, פשט למתחם מסיבת הנובה ולבסיסים צבאיים, רצח שני אזרחים ישראלים תוך שהוא מתעד ומפיץ את הסרטונים ברשת) נהרג.

מאמצים לשחרורה
אומני גרפיטי רבים בישראל ומחוצה לה יצרו גרפיטי הקורא לשחרורה של הימן תחת הכותרת "Free Pink". במסגרת זו, כ-180 השתתפו בציור כתובת גרפיטי ענקית מעל כביש 471. לאחר הפרסום על מותה, קבוצה גדולה של אומני גרפיטי הקימה תערוכת גרפיטי לזכרה ברחוב בית עובד 11 בתל אביב.

כשבועיים לאחר הטבח, כ-80 אומני גרפיטי יצרו גרפיטי ענק על כביש 471 הקורא לשחרורה של הימן, תחת הכותרת "מחזירים את ענבר! FREE PINK".

ב-19 באוקטובר 2023 המפיק פטריק סבג הוציא את השיר "קשה לי" עם קולה של הימן כחלק מהמאמץ לשחרורה.

יחד עם משפחות חטופים אחרות, אימהּ של הימן, יפעת, הצטרפה לנסיעת ראש הממשלה בנימין נתניהו לעצרת הכללית של האו"ם בניו יורק בספטמבר 2024.

דודתה של הימן, חנה כהן, השתתפה באופן תדיר בישיבות ועדות הכנסת במטרה לקדם את השבת גופתה של אחייניתה.

 גלריה 

 החזרת גופתה לישראל 
ב-15 באוקטובר 2025, שנתיים ושמונה ימים לאחר רציחתה וחטיפת גופתה, הוחזרה גופתה של הימן משבי חמאס במסגרת עסקת החטופים השלישית. הלווייתה נערכה יומיים לאחר מכן, ב-17 באוקטובר. מסע ההלוויה יצא מראשון לציון והסתיים בבית העלמין ירקון בפתח תקווה, בו נטמנה גופתה.
אלפי אנשים הגיעו להלווייתה של הימן, לבושים בוורוד לבקשת המשפחה. בין המשתתפים היו גם רבים מאוהדי מכבי חיפה, הקבוצה שאיתה הייתה מזוהה, אשר הגיעו כשהם לבושים בחולצות הקבוצה. בין הסופדים להימן היה הנשיא, יצחק הרצוג. גופתה של היימן הייתה האחרונה מבין הנשים ואחרונה גם מהחטופים מפסטיבל נובה שנותרו בשבי חמאס.

לאחר החזרת גופתה פורסם כי בשירותה הצבאי הימן הייתה מפקדת בגדוד קרקל וכי היא נלחמה במחבלים שניסו לחטוף אותה בטרם רצחו אותה.

ב־14 בנובמבר 2025, כחודש לאחר חזרתה של ענבר הימן מהשבי, נערך טקס גילוי המצבה שלה. לטקס הגיעו בני משפחתה וחבריה הקרובים.

הנצחתה
חבריה ללימודים של הימן במכללת ויצו הקדישו לה את עבודות הגמר שלהם.

לאחר ההודעה על הירצחה, ערכו במועדון הכדורגל שאהדה, מכבי חיפה, טקס לזכרה, ואף הנציחו את זכרה באתר המועדון.

ב-19 בדצמבר 2023 הניפו אוהדי ורדר ברמן הגרמנית את תמונתה של הימן בתחילת המשחק נגד ר.ב. לייפציג כאות הזדהות ותמיכה.

תלמידים במגמת הקולנוע בבית הספר "אחד העם" בפתח תקווה, בו למדה, יצרו לזכרה סרט בשם "אחרי המלחמה". על הסרט הם קיבלו ציון לשבח בפסטיבל סולידריות שהתקיים בסינמטק תל אביב.

ביוזמתה של בר יפה, חברתה של הימן, במסגרת קמפיין ברשתות החברתיות, נענתה חברת טמבור לבקשה, והוסיפה למניפת הגוונים שלה את הצבע "ורוד ענבר", כמחווה לזכרה של הימן.

ב-18 באוקטובר 2025, כיממה לאחר הלווייתה של הימן, הניפו אוהדי ורדר ברמן הגרמנית את תמונתה של הימן ושורדי שבי אחרים המזוהים עם הקבוצה בתחילת המשחק נגד היידנהיים כאות הזדהות ותמיכה.

שירים שהוקדשו לה
ב-11 בפברואר 2024 הוציא הזמר גיא בן שמעון את השיר "למרות הכל".

ב-7 ביולי 2024 הוציא האומן נאור לובין שיר המוקדש להימן בשם "ורוד (שיר לענבר)".

ב-7 בינואר 2025 הוציא הראפר והכותב ג'ו פאסיב את השיר "מחכים לך פינק (ענבר הימן)".

ב-27 באפריל 2025 הוציאה עדי סומך, חברת ילדות של הימן, את השיר "ענבר".

קישורים חיצוניים

פלייליסט השירים האהובים על ענבר, בשירות המוזיקה Spotify
 עמוד האינסטגרם הקורא להחזרת ענבר, ברשת Instagram
כתב היד של ענבר להורדה כ-פונט במיזם אות חיים




 הערות שוליים 

קטגוריה:חטופי פסטיבל נובה
קטגוריה:בני ערובה וחטופים בטבח שבעה באוקטובר
קטגוריה:חללי הטבח בפסטיבל נובה
קטגוריה:בוגרות גימנסיה אחד העם (פתח תקווה)
קטגוריה:בוגרי גימנסיה אחד העם (פתח תקווה)
קטגוריה:חברי גרעיני נח"ל
קטגוריה:חיילי חיל הגנת הגבולות
קטגוריה:אמני גרפיטי ישראלים
קטגוריה:פתח תקווה: אישים
קטגוריה:נשים הקבורות בבית הקברות ירקון
קטגוריה:ישראליות שנולדו ב-1996
קטגוריה:ישראלים שנולדו ב-1996
קטגוריה:ישראליות שנפטרו ב-2023
קטגוריה:ישראלים שנפטרו ב-2023